9 साल की बच्ची और घटना की रिपोर्टिंग करने गए पत्रकार की मौत, आरोपी गिरफ्तार
US Florida Shooting Update  अमेरिका के फ्लोरिडा में गोलीबारी की दो घटनाएं हुईं। इनमें कुल 3 लोग मारे गए। हैरानी की बाच ये रही कि ये दोनों घटनाएं एक-दूसरे से कनेक्टेड थीं।
अमेरिका के फ्लोरिडा में गोलीबारी की दो घटनाएं हुईं। इनमें कुल 3 लोग मारे गए। हैरानी की बात ये रही कि ये दोनों घटनाएं एक-दूसरे से कनेक्टेड थीं। दरअसल, गुरुवार सुबह एक हमलावर 20 साल की युवती को गोली मारकर फरार हो गया।
इस घटना को कवर करने दो पत्रकार पहुंचे। इसी बीच हमलावर दोबारा आया और उसने पत्रकारों समेत एक मां-बेटी पर गोली चला दी। हमले में एक पत्रकार और 9 साल की बच्ची की मौत हो गई। पुलिस ने आरोपी को गिरफ्तार कर लिया है।
अब विस्तार से समझिए पूरा मामला...
घटना गुरुवार सुबह करीब 4 बजे फ्लोरिडा के ऑरेंज काउंटी में हुई। पुलिस ऑफिसर जॉन मीना ने कहा- 19 साल के आरोपी कीथ मेल्विन मूस ने एक 20 साल की युवती की गोली मार कर हत्या कर दी। इसके बाद वो फरार हो गया। जैसे ही घटना की जानकारी मिली हम मौके पर पहुंचे। लोकल मीडिया 'स्पेक्ट्रम न्यूज 13' के दो पत्रकार भी रिपोर्टिंग के लिए घटनास्थल पर पहुंचे। तभी आरोपी दोबारा क्राइम सीन पर आया और अंधाधुंध फायरिंग शुरू कर दी।
पुलिस ऑफिसर जॉन ने कहा- उसने दोनों पत्रकारों पर गोली चलाई। इसके बाद पास के एक घर में मौजूद मां-बेटी को भी गोली मार दी। हमले में एक पत्रकार और 9 साल की बच्ची की मौके पर ही मौत हो गई। दूसरे पत्रकार और बच्ची की मां को इलाज के लिए अस्पताल में भर्ती करवाया गया है। जहां दोनों की हालत गंभीर बताई जा रही है। इस पूरी घटना में 3 लोगों की मौत हुई। 2 लोग घायल हुए। हमने आरोपी को गिरफ्तार कर लिया है।
हमले की वजह की जानकारी नहीं
पुलिस ने बताया कि 19 साल के आरोपी कीथ ने हमला क्यों किया, इसकी वजह फिलहाल सामने नहीं आई है। आरोपी से पूछताछ की जा रही है। ऑफिसर जॉन ने कहा- हम नहीं जानते की आरोपी घटनास्थल पर वापस क्यों आया। क्या वो मारे गए पत्रकार को जानता था या नहीं। इन सभी सवालों के जवाब ढूंढे जा रहे हैं। मामले की जांच के बाद ही हमले की वजह पता चल पाएगी।
अमेरिका में मास शूटिंग से जुड़ी ये खबरें भी पढ़ें..
कैलिफोर्निया में फायरिंग में 3 की मौत, 4 घायल:इस महीने मास शूटिंग की छठवीं घटना; पिछले हफ्ते मारे गए थे 10 लोग
अमेरिकी राज्य कैलिफोर्निया के लॉस एंजिलिस में मास फायरिंग की घटना में 3 लोगों की मौत हो गई और 4 लोग घायल हो गए। लॉस एंजेलिस पुलिस ने बताया कि शूटिंग 27-28 जनवरी की दरमियानी रात 2.30 बजे यहां के पॉश इलाके बेवर्ली क्रेस्ट में हुई। पूरी खबर पढ़ें...
अमेरिका में 6 साल के बच्चे ने फायरिंग की:स्कूल में टीचर को गोली मारी, पुलिस ने कहा- गलती से नहीं, जानबूझकर फायर किया
अमेरिका के वर्जीनिया राज्य में 7 जनवरी को गोलीबारी का चौंकाने वाला मामला सामने आया था। यहां एक 6 साल के बच्चे ने क्लास के अंदर महिला टीचर को गोली मार दी। पुलिस चीफ स्टीव ड्र्यू ने प्रेस कॉन्फ्रेंस में बताया कि यह कोई एक्सीडेंट का मामला नहीं है। बच्चे ने जानबूझकर महिला पर गोली चलाई। पूरी खबर पढ़ें...